CELEX: 32008R1222
Language: el
Date: 2008-12-01 00:00:00
Title: Κανονισμός (ΕΚ) αριθ. 1222/2008 του Συμβουλίου, της 1ης Δεκεμβρίου 2008 , περί τροποποίησης του κανονισμού (ΕΚ) αριθ. 40/2008, σχετικά με μέτρα διαχείρισης που θεσπίστηκαν στην επιτροπή διαχείρισης της αλιείας τόνου του Ινδικού Ωκεανού

10.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 331/1
            
         
      ΚΑΝΟΝΙΣΜΌΣ (ΕΚ) αριθ. 1222/2008 ΤΟΥ ΣΥΜΒΟΥΛΊΟΥ
   
   της 1ης Δεκεμβρίου 2008
   περί τροποποίησης του κανονισμού (ΕΚ) αριθ. 40/2008, σχετικά με μέτρα διαχείρισης που θεσπίστηκαν στην επιτροπή διαχείρισης της αλιείας τόνου του Ινδικού Ωκεανού
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και τη βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (1), και ιδίως το άρθρο 20,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 40/2008 του Συμβουλίου (2) καθορίζει για το 2008, για ορισμένα αποθέματα ιχθύων και ομάδες αποθεμάτων ιχθύων, τις αλιευτικές δυνατότητες και τους συναφείς όρους στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων.
            
         
               (2)
            
            
               Κατά τις ετήσιες συνεδριάσεις της το 2006 και το 2007 η επιτροπή διαχείρισης της αλιείας τόνου του Ινδικού Ωκεανού (IOTC) ενέκρινε σειρά μέτρων διαχείρισης και ελέγχου σχετικά με τον περιορισμό της αλιευτικής ικανότητας των σκαφών που αλιεύουν τροπικό τόνο, ξιφία και μακρύπτερο τόνο. Τα μέτρα αυτά έχουν ενσωματωθεί στο κοινοτικό δίκαιο με τον κανονισμό (ΕΚ) αριθ. 40/2008.
            
         
               (3)
            
            
               Για να εξασφαλιστεί η βιώσιμη εκμετάλλευση των άκρως μεταναστευτικών ειδών στον Ινδικό Ωκεανό και λαμβανομένων υπόψη των προηγούμενων αλιευτικών πρακτικών και της ενεργούς παρουσίας του κοινοτικού στόλου αλιείας άκρως μεταναστευτικών ειδών στη ζώνη της IOTC κατά τα έτη αναφοράς 2006 και 2007, θα πρέπει να καθοριστούν ο αριθμός των κοινοτικών σκαφών συνολικού μήκους ίσου ή μεγαλύτερου των 24 μέτρων και κάτω των 24 μέτρων εκτός της αποκλειστικής οικονομικής ζώνης, τα οποία αλιεύουν τροπικό τόνο, και ο αριθμός των κοινοτικών σκαφών που αλιεύουν ξιφία και μακρύπτερο τόνο, καθώς και η αντίστοιχη χωρητικότητα των σκαφών σε GT (ολική χωρητικότητα) και η κατανομή της στα οικεία κράτη μέλη.
            
         
               (4)
            
            
               Ως εκ τούτου, ο κανονισμός (ΕΚ) αριθ. 40/2008 πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις του κανονισμού (ΕΚ) αριθ. 40/2008
   Τα άρθρα 72 και 73 του κανονισμού (ΕΚ) αριθ. 40/2008 αντικαθίστανται από το ακόλουθο κείμενο:
   
      «Άρθρο 72
      Περιορισμός της αλιευτικής ικανότητας σκαφών που αλιεύουν τροπικούς τόνους
      1.   Ο μέγιστος αριθμός κοινοτικών σκαφών που αλιεύουν τροπικούς τόνους στην περιοχή της IOTC και η αντίστοιχη χωρητικότητα εκπεφρασμένη σε GT (ολική χωρητικότητα) έχουν ως εξής:
      
                  Κράτος μέλος
               
               
                  Μέγιστος αριθμός σκαφών
               
               
                  Χωρητικότητα (GT)
               
            
                  Ισπανία
               
               
                  22
               
               
                  61 400
               
            
                  Γαλλία
               
               
                  21
               
               
                  31 467
               
            
                  Ιταλία
               
               
                  1
               
               
                  2 137
               
            2.   Με την επιφύλαξη της παραγράφου 1, τα κράτη μέλη μπορούν να αλλάξουν τον αριθμό των σκαφών ανά τύπο εργαλείου, εφόσον μπορούν να αποδείξουν στην Επιτροπή ότι η εν λόγω αλλαγή δεν έχει ως αποτέλεσμα την αύξηση της αλιευτικής προσπάθειας στα αντίστοιχα αλιευτικά αποθέματα.
      3.   Τα κράτη μέλη εξασφαλίζουν ότι στις περιπτώσεις προτεινόμενης μεταφοράς αλιευτικής ικανότητας στους στόλους τους, τα προς μεταφορά σκάφη περιλαμβάνονται στο μητρώο σκαφών της IOTC ή στο μητρώο σκαφών άλλων περιφερειακών οργανώσεων αλιείας τόνου. Απαγορεύεται η μεταφορά σκαφών που περιλαμβάνονται σε κατάλογο σκαφών ΠΛΑ αλιείας οποιασδήποτε περιφερειακής οργάνωσης διαχείρισης αλιείας.
      4.   Επιτρέπεται στα κοινοτικά σκάφη της παραγράφου 1 να αλιεύουν ξιφία και μακρύπτερο τόνο στην περιοχή της IOTC.
      5.   Προκειμένου να ληφθεί υπόψη η εφαρμογή των σχεδίων ανάπτυξης που έχουν κατατεθεί στην IOTC, οι περιορισμοί αλιευτικής ικανότητας που αναφέρονται στο παρόν άρθρο δύνανται να αυξηθούν εντός των ορίων που καθορίζουν τα εν λόγω σχέδια ανάπτυξης.
      Άρθρο 73
      Περιορισμός της αλιευτικής ικανότητας σκαφών που αλιεύουν ξιφία ή μακρύπτερο τόνο
      1.   Ο μέγιστος αριθμός κοινοτικών σκαφών που αλιεύουν ξιφία και μακρύπτερο τόνο στην περιοχή της IOTC και η αντίστοιχη χωρητικότητα εκπεφρασμένη σε GT έχουν ως εξής:
      
                  Κράτος μέλος
               
               
                  Μέγιστος αριθμός σκαφών
               
               
                  Χωρητικότητα (GT)
               
            
                  Ισπανία
               
               
                  27
               
               
                  11 600
               
            
                  Γαλλία
               
               
                  25
               
               
                  1 940
               
            
                  Πορτογαλία
               
               
                  26
               
               
                  10 100
               
            
                  Ηνωμένο Βασίλειο
               
               
                  4
               
               
                  1 400
               
            2.   Με την επιφύλαξη της παραγράφου 1, τα κράτη μέλη μπορούν να αλλάξουν τον αριθμό των σκαφών ανά τύπο εργαλείου, εφόσον μπορούν να αποδείξουν στην Επιτροπή ότι η εν λόγω αλλαγή δεν έχει ως αποτέλεσμα την αύξηση της αλιευτικής προσπάθειας στα αντίστοιχα αλιευτικά αποθέματα.
      3.   Τα κράτη μέλη εξασφαλίζουν ότι στις περιπτώσεις προτεινόμενης μεταφοράς αλιευτικής ικανότητας στους στόλους τους, τα προς μεταφορά σκάφη περιλαμβάνονται στο μητρώο σκαφών της IOTC ή στο μητρώο σκαφών άλλων περιφερειακών οργανώσεων αλιείας τόνου. Απαγορεύεται η μεταφορά σκαφών που περιλαμβάνονται σε κατάλογο σκαφών ΠΛΑ αλιείας οποιασδήποτε περιφερειακής οργάνωσης διαχείρισης αλιείας.
      4.   Επιτρέπεται στα κοινοτικά σκάφη της παραγράφου 1 να αλιεύουν τροπικό τόνο στην περιοχή της IOTC.
      5.   Προκειμένου να ληφθεί υπόψη η εφαρμογή των σχεδίων ανάπτυξης που έχουν κατατεθεί στην IOTC, οι περιορισμοί αλιευτικής ικανότητας που αναφέρονται στο παρόν άρθρο δύνανται να αυξηθούν εντός των ορίων που καθορίζουν τα εν λόγω σχέδια ανάπτυξης.»
   
   Άρθρο 2
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
      Βρυξέλλες, 1 Δεκεμβρίου 2008.
      
         
            Για το Συμβούλιο
         
         
            Ο Πρόεδρος
         
         H. NOVELLI
         
      
   
   
      (1)  ΕΕ L 358 της 31.12.2002, σ. 59.
   
      (2)  ΕΕ L 19 της 23.1.2008, σ. 1.